**LĪGUMS Nr. 2-2e/24/79**

**Par Vienotā augstākās izglītības un zinātnes informāciju tehnoloģiju koplietošanas pakalpojumu centra uzturēšanu 2024. – 2026.gadā**

Rīgā,

*Līguma parakstīšanas datums ir pēdējā pievienotā droša elektroniskā paraksta un tā laika zīmoga pievienošanas datums.*

 **Latvijas Republikas Izglītības un zinātnes ministrija** (turpmāk – Ministrija), kuru, pamatojoties uz Ministru kabineta 2003. gada 16. septembra noteikumiem Nr. 528 “Izglītības un zinātnes ministrijas nolikums” un Ministrijas 2023.gada 25.oktobra rīkojumu 13-2.1e/23/671 “Par valsts sekretāra pienākumu izpildītāju”, pārstāv valsts sekretāra vietniece – Politikas iniciatīvu un attīstības departamenta direktore, valsts sekretāra pienākumu izpildītāja **Ilze Saleniece**, no vienas puses, un

**Biedrība “Augstākās izglītības un zinātnes informācijas tehnoloģijas koplietošanas pakalpojumu centrs”** (turpmāk – VPC), kuru, pamatojoties uz VPC statūtiem, pārstāv valdes priekšsēdētāja Agrita Kiopa un valdes locekļi Irina Arhipova, Signe Bāliņa, Elīna Gaile-Sarkane, Džons Martins Tallijs (John Martin Tully), no otras puses,

turpmāk abas kopā un katra atsevišķi sauktas – Puses vai Puse,

 **pamatojoties uz** Ministru kabineta 2022.gada 19.aprīļa noteikumu Nr. 252 “Zinātniskās darbības bāzes finansējuma piešķiršanas kārtība” 13.6. apakšpunktu,

**ievērojot** Ministru kabineta 2022.gada 1.marta protokollēmuma “Informatīvais ziņojums “Latvijas atvērtās zinātnes stratēģija 2021.-2027. gadam”” (prot. Nr.12 31.§) (turpmāk – Protokollēmums) 3.punktā noteikto, ka Vienotā augstākās izglītības un zinātnes informācijas tehnoloģijas koplietošanas pakalpojumu centra (turpmāk – Pakalpojumu centrs) uzturēšanas izmaksas 2023. gadam un turpmākajiem gadiem 100 000 *euro* apmērā ik gadu finansē no Izglītības un zinātnes ministrijas pamatbudžeta programmas 05.00.00 "Zinātne" budžeta apakšprogrammas 05.02.00 "Zinātnes bāzes finansējums" līdzekļiem,

**atbilstoši** informatīvajā ziņojumā “Latvijas atvērtās zinātnes stratēģija 2021.-2027. gadam” (pieņemts zināšanai ar Protokollēmuma 1. punktu) noteiktajam, ka VPC mērķis ir veicināt Latvijas augstākās izglītības un zinātnisko institūciju attīstību un starptautisko konkurētspēju, integrējot, attīstot un nodrošinot augstas kvalitātes informāciju tehnoloģiju koplietošanas pakalpojumus, t.sk. potenciāli VPC iesaistot nozares digitalizācijas politikas plānošanā,

kā arī šī ziņojuma 4. daļā “Pasākumu plāns Latvijas atvērtās zinātnes stratēģijai 2021.-2027. gadam” minētajiem uzdevumiem “2.Ieviest prasību veidot datu pārvaldības plānus visās jauni izveidotās valsts finansētās pētniecības programmās”, “4.Izveidot DataverseLV vispārējo pētniecības datu repozitoriju tīklu Latvijā”, “6.Veicināt atvērtās zinātnes principu ieviešanu zinātniskajās institūcijās, t.sk. caur zinātnisko institūciju atvērtās zinātnes stratēģijām, deklarācijām un principu iekļaušanu dokumentos”, “11.Izveidot sistēmu atvērtās piekļuves monitoringam”, “21.Veicināt nacionālo un institucionālo infrastruktūru atbilstību EOSC tehniskajām un satura kvalitātes prasībām (t.sk. FAIRifikācija un integrācija EOSC)”, “22.Sekmēt zinātniskā personāla reģistrēšanu ORCID.”, “24.Nodrošināt datu infrastruktūras (repozitoriju) pieejamību Latvijas sabiedriskās zinātnes iniciatīvām”, “28.Īstenot plašāku Latvijas zinātnisko institūciju un pētnieku pārstāvību Starptautiskās organizācijās, tīklos un konsorcijos”, “29.Ieviest atvērtās zinātnes principus un labo praksi valsts pārvaldes pētījumu datubāzē petijumi.mk.gov.lv, integrējot platformu zinātnisko darbu repozitoriju un pētniecības datu repozitoriju tīklos”, “31.Nodrošināt finansējumu rīku, pakalpoju un e-infrastruktūru pieejamībai pētniekiem un zinātniskajām institūcijām atvērtās zinātnes veicināšanai” un “32.Veicināt Nacionālās zinātniskās darbības informācijas sistēmas (NZDIS) atvērtību, atverot lietojumprogrammas saskarnes (API) un ieviešot atvērtās zinātnes principus sistēmā, kā arī padarot sistēmu modulārāku”, kuriem starp izpildītājiem norādīts VPC,

noslēdz šādu līgumu (turpmāk **–** Līgums):

1. **Līguma priekšmets**
	1. Ministrija piešķir VPC valsts budžeta līdzekļus 100 000 *euro* (simts tūkstoši *euro*) apmērā ik gadu Pakalpojumu centra uzturēšanai 2024., 2025. un 2026. gadā (turpmāk – Finansējums) un VPC uztur Pakalpojumu centru 2024., 2025. un 2026. gadā, izpildot Līguma 1. pielikumā “Vienotā augstākās izglītības un zinātnes informācijas tehnoloģijas koplietošanas pakalpojumu centra uzturēšanas uzdevumi, plānotās darbības un sasniedzamie rādītāji 2024., 2025. un 2026.gadam” noteiktos uzdevumus (turpmāk – Uzdevums) un atbilstoši Līguma 2.pielikumā “Tāme par valsts budžeta līdzekļu izlietojumu Vienotā augstākās izglītības un zinātnes informācijas tehnoloģijas koplietošanas pakalpojumu centra uzturēšanai 2024.-2026. gadā” (turpmāk – Tāme) noteiktajam.
	2. Uzdevuma izpildes termiņš ir 2026.gada 31.decembris.
2. **Pušu saistības**

2.1. VPC saistības:

2.1.1. nodrošināt Finansējuma izmantošanu atbilstoši Līguma noteikumiem, ievērojot Latvijas Republikas normatīvos aktus;

2.1.2. iesniegt Ministrijai atskaites un pārskatus Līguma 4. sadaļā paredzētajā kārtībā un termiņos;

2.1.3. 3 (trīs) darbdienu laikā no Ministrijas rakstveida pieprasījuma saņemšanas iesniegt Ministrijai izdevumus attaisnojošo dokumentu kopijas atbilstoši Ministrijas uzskaitījumam (piemēram, līgumus, rēķinus, rīkojumus u.c.);

2.1.4. informēt Ministriju par Līguma un Uzdevuma izpildi kavējošiem apstākļiem 2 (divu) darbdienu laikā, skaitot no šādu apstākļu rašanās brīža;

2.1.5. nodrošināt izdevumus attaisnojošo dokumentu uzglabāšanu piecus gadus atbilstoši normatīvajiem aktiem grāmatvedības jomā.

2.2. Ministrijas saistības:

2.2.1. pārskaitīt Finansējumu VPC Līgumā norādītajā kārtībā un apjomā;

2.2.2. sniegt VPC Ministrijas rīcībā esošo informāciju, kas attiecas uz Līguma izpildi;

2.2.3. izskatīt Ministrijā saņemtos ar Līguma izpildi saistītos VPC sagatavotos dokumentus.

2.3. Lai nodrošinātu Līguma izpildi, Puses nozīmē savus pārstāvjus, kuru pienākums ir koordinēt ar Finansējuma izlietojuma un Uzdevuma izpildi saistītos jautājumus un nodrošināt Līguma izpildei nepieciešamās informācijas apmaiņu:

2.3.1. Ministrijas kontaktpersona ir Augstākas izglītības, zinātnes un inovāciju departamenta vecākā eksperte digitalizācijas jomā Sarmīte Mickeviča,
tālr. nr. 67047984, e-pasts: sarmite.mickevica@izm.gov.lv;

2.3.2. VPC kontaktpersona ir VPC direktors Jānis Grēviņš, tālr. nr. 29449638, e-pasts: janis.grevins@vpc.lv.

2.4. Ja Līguma darbības laikā mainās kāda no Līguma 2.3. apakšpunktā minētajām Pušu kontaktpersonām, attiecīgā Puse 3 (trīs) darbdienu laikā rakstveidā informē par to otru Pusi.

1. **Finansējuma pārskaitīšanas un izmantošanas kārtība**
	1. Ministrija pārskaita Finansējumu VPC Līgumā norādītajā VPC Valsts kases kontā saskaņā ar šādu grafiku:
		1. par 2024. gadu 5 (piecu) darbadienu laikā no Līguma spēkā stāšanās dienas;
		2. par 2025. gadu līdz 2025. gada 15. janvārim;
		3. par 2026. gadu līdz 2026. gada 15. janvārim.
	2. Lai nodrošinātu Pakalpojumu centra darbību, VPC ir tiesības Līguma darbības laikā mainīt Finansējuma izlietojumu starp Tāmē norādītājām pozīcijām, nepārsniedzot kopējo Finansējuma apmēru.
	3. Ja Ministrija konstatē, ka Finansējums vai tā daļa ir izmantota neatbilstoši Līguma noteikumiem, VPC pārskaita Ministrijai Līguma noteikumiem neatbilstoši izlietoto Finansējumu vai tā daļu Ministrijas rakstveida pieprasījumā norādītā termiņā un kārtībā.
	4. Finansējuma daļu, kas nav izlietota kārtējā gadā, VPC pārskaita Ministrijai līdz šā attiecīgā kārtējā gada 20. decembrim, informējot par neizlietoto Finansējuma daļu Ministriju rakstveidā ne vēlāk kā līdz šā attiecīgā kārtējā gada 15. decembrim.
2. **Atskaišu un pārskatu sniegšanas kārtība**

4.1. VPC iesniedz Ministrijā informatīvo atskaiti par Uzdevuma izpildes gaitu saskaņā ar šādu grafiku:

4.1.1. līdz 2024. gada 15.jūlijam par laikposmu no Līguma spēkā stāšanās dienas līdz 2024.gada 30.jūnijam;

4.1.2. līdz 2025.gada 15.janvārim par laikposmu no 2024.gada 1.jūlija līdz 2024.gada 31.decembrim;

4.1.3. līdz 2025.gada 15.jūlijam par laikposmu no 2025.gada 1.janvāra līdz 2025.gada 30.jūnijam;

4.1.4. līdz 2026.gada 15.janvārim par laikposmu no 2025.gada 1.jūlija līdz 2025.gada 31.decembrim;

4.1.5. līdz 2026.gada 15.jūlijam par laikposmu no 2026.gada 1.janvāra līdz 2026.gada 30.jūnijam;

4.1.6. līdz 2027.gada 31.janvārim par laikposmu no Līguma spēkā stāšanās dienas līdz 2026. gada 31. decembrim (noslēdzošā informatīvā atskaite).

4.2. Kopā ar Līguma 4.1.2. un 4.1.4. apakšpunktā paredzēto atskaiti VPC iesniedz Ministrijā arī aktualizētu VPC darbības plānu 2024.-2026. gadam.

4.3. VPC iesniedz Ministrijā VPC parakstītu pārskatu par Finansējuma izlietojumu atbilstoši Līguma 1.pielikumam un Tāmei, aizpildot Līguma 3. pielikumu “PĀRSKATS par Finansējuma izlietojumu Vienotā augstākās izglītības un zinātnes informācijas tehnoloģijas koplietošanas pakalpojumu centra uzturēšanai \_\_\_\_\_\_. gadā” (turpmāk – Pārskats) saskaņā ar šādu grafiku:

4.3.1. līdz 2025.gada 15.janvārim par laikposmu no Līguma spēkā stāšanās dienas līdz 2024.gada 31.decembrim;

4.3.2. līdz 2026.gada 15.janvārim par laikposmu no 2025.gada 1.janvāra līdz 2025.gada 31.decembrim;

4.3.3. līdz 2027.gada 31. janvārim par laikposmu no 2026.gada 1.janvāra līdz 2026.gada 31.decembrim.

4.4. VPC 1 (viena) kalendārā mēneša laikā no Līguma 1.2. apakšpunktā noteiktā termiņa iesniedz Ministrijā VPC parakstītu Nodošanas un pieņemšanas aktu, aizpildot Līguma 4. pielikumu “Akts par Vienotā augstākās izglītības un zinātnes informācijas tehnoloģijas koplietošanas pakalpojumu centra uzturēšanu 2024.-2026. gadā” (turpmāk – Nodošanas un pieņemšanas akts) un apliecinot, ka VPC ir izlietojusi Finansējumu, izpildot Līguma 1.1.apakšpunktā noteikto Uzdevumu atbilstoši Līgumā noteiktajam.

4.5. Iesniedzot Pārskatu, VPC pievieno Pārskatam VPC paraksttiesīgās amatpersonas un grāmatveža apliecinātas šādu dokumentu kopijas:

4.5.1. Valsts kases konta nr. LV65TREL990981300100B (kurā ieskaitīts piešķirtais Finansējums) Finansējuma izlietojuma kopsavilkumu;

4.5.2. Valsts kases konta nr. LV65TREL990981300100B (kurā ieskaitīts piešķirtais Finansējums) izrakstu, kurā ar krāsainu marķieri vai kā citādāk ir iezīmētas tās naudas summas, kas veido Finansējuma izlietojumu un attiecas uz iesniegto Pārskatu;

4.5.3. grāmatvedības programmas Valsts kases konta atšifrējumu *Microsoft Excel* tabulas veidā, kurā atlasīti tikai uz Līguma izpildi attiecināmie maksājumi.

1. **Līguma termiņš un Līguma izbeigšanas kārtība**
	1. Līgums stājas spēkā no Pušu abpusējas tā parakstīšanas dienas un ir spēkā līdz brīdim, kad Puses ir izpildījušas visas saistības, kuras izriet no Līguma.
	2. Līgums var tikt izbeigts, Pusēm rakstveidā vienojoties.
	3. Ministrijai ir tiesības vienpusēji atkāpties no Līguma, rakstiski par to informējot VPC, ja VPC nepilda savas no Līguma izrietošās saistības vai pilda tās nepienācīgā kvalitātē, un nenovērš Ministrijas konstatētās nepilnības Ministrijas noteiktajā termiņā (ne mazākā kā 5 (piecas) darbdienas no attiecīgā Ministrijas rakstveida pieprasījuma par nepieciešamību novērst konstatētās nepilnības nosūtīšanas dienas).
	4. Ja līgums tiek izbeigts, Pusēm vienojoties, vai Ministrija vienpusēji atkāpjas no Līguma, VPC pārskaita Ministrijai neizmantoto Finansējuma daļu Ministrijas rakstveida pieprasījumā norādītā termiņā un kārtībā.
2. **Citi noteikumi**
	1. Līguma pielikumi ir neatņemamas Līguma sastāvdaļas.
	2. Ja kāds no Līguma noteikumiem zaudē spēku, Līgums nezaudē spēku tā pārējos punktos, un šajā gadījumā Pušu pienākums ir piemērot Līgumu atbilstoši spēkā esošajiem normatīvajiem aktiem.
	3. Puses garantē, ka tām ir attiecīgās pilnvaras, lai slēgtu Līgumu un uzņemtos tajā noteiktās saistības un pienākumus.
	4. Jebkādas izmaiņas un papildinājumi Līguma noteikumos, ir spēkā tikai tad, ja tie ir izdarīti rakstveidā, tos ir parakstījušas abas Puses un tie ir pievienoti Līgumam kā neatņemamas tā sastāvdaļas.
	5. Ja Pusēm rodas domstarpības par Līguma noteikumu izpildi, Puses tās risina pārrunu ceļā viena mēneša laikā, protokolējot pārrunas, bet, ja pārrunu ceļā vienošanos nav iespējams panākt, domstarpības risina Latvijas Republikas normatīvajos aktos noteiktajā kārtībā.
	6. Līgums ir sastādīts uz 6 (sešām) lappusēm ar 1. pielikumu uz 3 (trīs) lappusēm, 2. pielikumu uz 1 (vienas) lappuses, 3. pielikumu uz 1 (vienas) lappuses un 4. pielikumu uz 1 (vienas) lappuses, latviešu valodā, vienā eksemplārā, parakstīts ar drošu elektronisko parakstu un satur laika zīmogu.
3. **Pušu juridiskās adreses un rekvizīti**

|  |  |
| --- | --- |
| **Izglītības un zinātnes ministrija** Reģ. Nr. 90000022399Vaļņu iela 2, Rīga, LV-1050, Latvija Valsts kase Kods: TRELLV22Konta nr.: LV32TREL215017031800B/I.Saleniece/ | **Biedrība “Augstākās izglītības un zinātnes informācijas tehnoloģijas koplietošanas pakalpojumu centrs”**Reģ. Nr. 40008314266Skolas iela 11, Rīga, LV-1010, LatvijaValsts kase Kods: TRELLV22Konta nr.: LV65TREL990981300100B/A.Kiopa//I.Arhipova//S.Bāliņa//E.Gaile-Sarkane//Dž.M.Tallijs/ |